ຮາກຖານສະຫະພັນແມ່ຍິງ ພະແນກ ປທສ ແຂວງບໍ່ແກ້ວ
ຈັດຕັ້ງການສະເຫຼີມສະຫຼອງວັນສ້າງຕັ້ງອົງການຈັດຕັ້ງແມ່ຍິງລາວຄົບຮອບ 63 ປີ
ເພື່ອເປັນການທົບທວນຫວນຄືນປະຫວັດມູນເຊື້ອການກກໍາເນີດ, ການເຕີບໃຫຍ່ຂະຫຍາຍຕົວ ຂອງອົງການຈັດຕັ້ງສະຫະພັນແມ່ຍິງລາວ ທີ່ໄດ້ອຸທິດຕົນເພື່ອພາລະກິດປົດປ່ອຍຊາດ, ປົກປັກຮັກສາ ແລະ ສ້າງສາພັດທະນາປະເທດຊາດ ກໍ່ຄືພາລະກິດພັດທະນາ ແມ່ຍິງຕະຫຼອດໄລຍະ 63 ປີທີ່ຜ່ານມາ ( 20 ກໍລະກົດ 1955 – 20 ກໍລະກົດ 2018 ) ໃນວັນທີ 19 ກໍລະກົດ 2018 ທີ່ຜ່ານມານີ້ ຮາກຖານສະຫະພັນແມ່ຍິງ ພະແນກໄປສະນີ, ໂທລະຄົມມະນາຄົມ ແລະ ການສື່ສານ ແຂວງບໍ່ແກ້ວ ໄດ້ຈັດຕັ້ງການສະເຫຼີມສະຫຼອງ ວັນສ້າງຕັ້ງອົງການຈັດຕັ້ງແມ່ຍິງລາວຄົບຮອບ 63 ປີ, ໂດຍໃຫ້ກຽດເປັນປະທານຮ່ວມ ຂອງທ່ານ ສູນທອນ ມະນີສອນ ຄະນະພັກຮາກຖານພະແນກ ປທສ ແຂວງ ອໍານວຍການ ລັດວິສາຫະຫິດ ລາວໂທລະຄົມສາຂາແຂວງ ແລະ ທ່ານ ນ ບົວຫອມ ຈອມສະຫວັນ ປະທານສະຫະພັນແມ່ຍິງ ພະແນກ ປທສ ແຂວງ, ມີຄະນະພັກ, ຄະນະພະແນກ ປທສ ແຂວງ, ອໍານວຍການບໍລິສັດໄປສະນີ, ໂທລະຄົມມະນາຄົມ ສາຂາແຂວງ, ມີຕ່າງໜ້າໜ່ວຍກໍາມະບານ, ໜ່ວຍຊາວໜຸ່ມ, ສະມາຊິກແມ່ຍິງພາຍໃນຮາກຖານເຂົ້າຮ່ວມ.
ໃນພິທີ ທ່ານ ນ ບົວຫອມ ຈອມສະຫວັນ ປະທານສະຫະພັນແມ່ຍິງ ພະແນກ ປທສ ແຂວງ ໃຫ້ກຽດຂື້ນຜ່ານບົດສະຫຼຸບການນໍາພາ ຂອງຮາກຖານສະຫະພັນແມ່ຍິງ ໃນໄລຍະສົກປີ 2017-2018 ເຊິ່ງໄດ້ຍົກໃຫ້ເຫັນ ສະພາບລວມ ກ່ຽວກັບພາລະບົດບາດ, ສິດຫນ້າທີ່ການເຄື່ອນໄຫວຂອງຮາກຖານສະຫະພັນແມ່ຍິງ, ວຽກງານພົ້ນເດັ່ນ ທາງດ້ານການສຶກສາອົບຮົມແນວຄິດການເມືອງ, ດ້ານການຈັດຕັ້ງ, ການກໍ່ສ້າງພັກ-ພະນັກງານເພດຍິງ. ປະຈຸບັນຮາກຖານສະຫະພັນແມ່ຍິງພະແນກ ປທສ ມີສະມາຊິກທັງໝົດ 46 ຄົນ, ໃນນັ້ນສະມາຊິກສະຫະພັນອມ່ຍິງຢູ່ບໍລິສັດໄປສະນີ, ໂທລະຄົມມະນາຄົມສາຂາແຂວງ 34 ຄົນ.
ເວລາຕໍ່ມາ ທ່ານ ສູນທອນ ມະນີສອນ ໃຫ້ກຽດຂື້ນເລົ່າມູນເຊື້ອປະຫວັດສາດແຫ່ງການກໍາເນີດ ວັນສ້າງຕັ້ງອົງການຈັດຕັ້ງສະຫະພັນແມ່ຍິງລາວຄົບຮອບ 63 ປີ, ການເຕີບໃຫ່ຍຂະຫຍາຍຕົວ ແລະ ຜົນງານການເຄື່ອນໄຫວຂອງອົງການຈັດຕັ້ງສະຫະພັນແມ່ຍິງລາວເວົ້າລວມ, ເວົ້າສະເພາະສະຫະພັນແມ່ຍິງແຂວງບໍ່ແກ້ວ ໃນໄລຍະ 1 ປີ ທີ່ຜ່ານມາ, ເຊີ່ງໄດ້ຍົກໃຫ້ເຫັນໝາກຜົນຂອງການເຄື່ອນໄຫວທີ່ພົ້ນເດັ່ນ, ໂດຍເສີມຂະຫຍາຍມູນເຊື້ອມາແຕ່ລະໄລຍະ ກໍ່ຄືການເອົາໃຈໃສ່ຈັດຕັ້ງປະຕິບັດພາລະບົດບາດ ແລະ ໜ້າທີ່ປະກອບສ່ວນໃນການຈັດຕັ້ງປະຕິບັດແຜນພັດທະນາເສດຖະກິດ-ສັງຄົມແຫ່ງຊາດ, ແຜນພັດທະນາແມ່ຍິງລາວ ຕິດພັນກັບການຈັດຕັ້ງປະຕິບັດຂະບວນການແຂ່ງຂັນຮັກຊາດ ແລະ ພັດທະນາ, ຊຸກຍູ້ວຽກງານ 3 ສ້າງ, ຄຽງຄູ່ກັບການຈັດຕັ້ງປະຕິບັດຄໍາຂວັນ “ ພັດທະນາສະເໝີພາບຍິງ-ຊາຍ ຕິດພັນກັບການພັດທະນາເສດຖະກິດ-ສັງຄົມແຫ່ງຊາດ” ແລະ ຂໍ້ແຂ່ງຂັນ 3 ດີ ຂອງສູນກາງສະຫະພັນແມ່ຍິງລາວ ວາງອອກໃຫ້ປະກົດຜົນເປັນຈິງເທື່ອລະກ້າວ.
ບົດຂ່າວ ແລະ ຮູບໂດຍ: ນິດ ເຄືອມີໄຊ